ΓΡΑΠΤΗ ΕΡΩΤΗΣΗ E-1508/98

υποβολή: Daniel Varela Suanzes-Carpegna (PPE) προς την Επιτροπή

(13 Μαΐου 1998)

Θέμα: Κοινωνία των Πληροφοριών και Οικονομική και Κοινωνική Συνοχή

Η Επιτροπή Περιφερειακής Πολιτικής του Ευρωπαϊκού Κοινοβουλίου στην έκθεσή της A-0399/97 επισημαίνει ότι η πρόσβαση στην κοινωνία των πληροφοριών, γενικώς και, συγκεκριμένα, η ικανότητα χρησιμοποίησης των πληροφοριών και η εν συνεχεία μετατροπή τους σε χρήσιμη γνώση απαιτούν την ιδιαίτερη εξειδίκευση των ανθρώπινων πόρων. Σχετικά με το ζήτημα αυτό επισημαίνει ότι στη Συνθήκη του Άμστερνταμ αναφέρεται πως "τα κράτη μέλη και η Κοινότητα εργάζονται για την ανάπτυξη συντονισμένης στρατηγικής για την απασχόληση, και δη για να προάγουν τη δημιουργία εξειδικευμένου, εκπαιδευμένου και ευπροσάρμοστου εργατικού δυναμικού και αγοράς εργασίας ανταποκρινόμενη στις εξελίξεις της οικονομίας, προκειμένου να επιτύχουν στους στόχους που ορίζονται στο άρθρο Β της Συνθήκης για την Ευρωπαϊκή Ένωση και στο άρθρο 2 της παρούσας Συνθήκης" (Μέρος II, κεφάλαιο 3, άρθρο 1 του νέου τίτλου που παρεμβάλλεται μετά τον τίτλο VI της ΣΕΕ).

Μπορεί η Επιτροπή να μας πληροφορήσει εάν έχει λάβει υπόψη και ενσωματώσει τις ανωτέρω απαιτήσεις σχετικά με την κοινωνία των πληροφοριών στις τελικές της προτάσεις για τη μεταρρύθμιση των διαρθρωτικών ταμείων, που εγκρίθηκαν από την ολομέλεια της Επιτροπής στις 18 Μαρτίου 1998, ιδίως στο πλαίσιο του νέου στόχου 3 για τους ανθρώπινους πόρους;

Απάντηση του κ.Flynn εξ ονόματος της Επιτροπής

(22 Ιουνίου 1998)

Στην πρότασή της για κανονισμό του Συμβουλίου σχετικά με το Ευρωπαϊκό Κοινωνικό Ταμείο(1), η Επιτροπή προτείνει το Ταμείο να υποστηρίξει μέτρα ανάπτυξης του ανθρώπινου δυναμικού. Συγκεκριμένα το Ευρωπαϊκό Κοινωνικό Ταμείο θα συμβάλει στις ενέργειες που θα γίνουν προς εφαρμογή της ευρωπαϊκής στρατηγικής για την απασχόληση και των ετήσιων κατευθυντήριων γραμμών για την απασχόληση, υποστηρίζοντας και συμπληρώνοντας τις δραστηριότητες των κρατών μελών στα ακόλουθα πεδία πολιτικής:

- ανάπτυξη δραστήριων πολιτικών σχετικά με την αγορά εργασίας με στόχο την καταπολέμηση της ανεργίας, την πρόληψη της μακροχρόνιας ανεργίας, τη διευκόλυνση της επανένταξης στην αγορά εργασίας όσων είναι μακροχρόνια άνεργοι, και την υποστήριξη της εργασιακής ένταξης των νέων και όσων επιστρέφουν στην αγορά εργασίας.

- προώθηση της κοινωνικής ένταξης και των ίσων ευκαιριών για όλους ως προς την πρόσβαση στην αγορά εργασίας.

- ανάπτυξη συστημάτων εκπαίδευσης και κατάρτισης ως μέρος της πολιτικής για τη δια βίου επιμόρφωση με στόχο τη βελτίωση και διατήρηση της απασχολησιμότητας, της κινητικότητας και της ένταξης στην αγορά εργασίας.

- βελτίωση συστημάτων για την προαγωγή ενός ειδικευμένου, καταρτισμένου και ευπροσάρμοστου εργατικού δυναμικού, ενθάρρυνση της καινοτομίας και της προσαρμοστικότητας στην οργάνωση της εργασίας, υποστήριξη του επιχειρηματικού πνεύματος και της δημιουργίας θέσεων εργασίας, ενίσχυση του ανθρώπινου δυναμικού στο χώρο της έρευνας, της επιστήμης και της τεχνολογίας.

- βελτίωση της συμμετοχής των γυναικών στην αγορά εργασίας, συμπεριλαμβάνοντας την ανάπτυξη της σταδιοδρομίας τους, την πρόσβασή τους σε νέες ευκαιρίες εργασίας και σε επιχειρηματικές πρωτοβουλίες και τη μείωση της κάθετης και οριζόντιας διάκρισης στην αγορά εργασίας.

Το άρθρο 2, παράγραφος 3, του προτεινόμενου κανονισμού υποδεικνύει ότι οι κοινωνικές και εργασιακές διαστάσεις της κοινωνίας των πληροφοριών πρέπει να ληφθούν υπόψη, ιδίως μέσω της ανάπτυξης πολιτικής και προγραμμάτων που θα σχεδιαστούν για να τιθασεύσουν το δυναμικό απασχόλησης της κοινωνίας των πληροφοριών και να εξασφαλίσουν ισότιμη πρόσβαση στις διευκολύνσεις και τα οφέλη της.

(1) COM(1998)131 τελικό.